Fi stqarrija, il-General Workers Union għamlitha ċara li mhux lesta taċċetta jew toqgħod għal dak li sejħet arroganza ta’ ċertu uffiċjali tal-Management tal-Enemalta li jieħdu deċiżjonijiet arbitrarji dwar il-ħaddiema. Il-GWU sostniet li kull tibdil li jsir b’rabta mal-ħaddiema tal-Korporazzjoni irid isir biss b’diskussjoni u bi qbil mal-GWU. Qalet li llum stess it-Taqsima Kimika u Enerġija tal-GWU bdiet tagħti direttivi lill-ħaddiema fis-sezzjoni tas-sigurtà. Wissiet li jekk is-sitwazzjoni preżenti mhix se tiġi rimedjata, il-GWU ma teskludiex li tifrex id-direttiva ma’ sezzjonijiet oħra ta’ ħaddiema. Fl-istqarrija l-GWU qalet li hemm ufficjali tal-management li qabdu it-triq tal-konfrontazzjoni u atteġġjament bħal dan ma jawgurax tajjeb għar-relazzjonijiet industtrijali bejn iż-żewg naħat u għall-isfidi kbar li għandha quddiemha l-Enemalta li ma jistgħux jitwettqu jekk mhux bil-koperazzjoni u l-qbil mal-GWU. Il-GWU lanqas m’hi lesta taċċetta li t-tibdil li jaffettwa lill-ħaddiema jiġi komunikat lilha permezz ta’ email jew telefonata. Dan mhux mod kif isiru releazzjonijiet industrijali sani. Għaldaqstant tkompli l-istqarrija, u fid-dawl ta’ din l-arroganza kollha min-naħa ta’ dawn l-uffiċjali tal-Management hekk imsejjaħ ġdid tal-Enemalta, il-GWU mhux se toqgħod lura milli xxandar l-ismijiet ta’ dawn l-uffiċjali tal-Korporazzjoni li milli jidher il-pożizzjoni li qed jokkupaw fl-Enemalta qed tagħmel bihom. Il-GWU tixtieq tiskuża ruħha mal-pubbliku għal kull inkonvenjent li jista’ jsofri mid-direttivi li tista tordna kaġun tad-dizgwid li nqala u li t-tort għalih huwa biss ta’ ċertu uffiċjali tal-management tal-Enemalta. Fl-istess waqt il-GWU appellat lill-Ministru Konrad Mizzi biex jintervjeni u jwaqqaf darba għal dejjem l-arroganza li ħakmet lil dawn l-uffiċjali tal-Enemalta. Fid-dawl ta’ dan, is-Segretarju Generali Tony Zarb flimkien mal-Amministrazzjoni Ċentrali tal-Union jiddikjara l-appoġġ assolut u nkondizzjonijiet lit-Taqsima Kimika u Enerġija f’din il-kwistjoni bla bżonn li nħolqot fl-Enemalta. Finalment, is-Segretarju tat-Taqsima, Jason Deguara jappella lill-ħaddiema kollha tal-Enemalta sabiex joqgħodu attenti għal kull direttiva u għal kull sejħa li tista’ toħroġ il-Union minn ħin għall-ieħor.